
______________________________________________________________________________

На основу члана 18. ст. 4. Закона о Заштитнику грађана („Службени гласник РС“, бр. 79/2005 и 54/2007), а на захтев Министарства омладине и спорта, Заштитник грађана даје 
	Мишљење

о

Нацрту закона о спорту


Министарство омладине и спорта доставило је Заштитнику грађана Нацрт закона о спорту, ради давања мишљења.

Након разматрања Нацрта закона оспорту, са становишта надлежности овог органа и руковођен начелом сарадње државних органа, Заштитник грађана налази да Нацрт закона о спорту значајно унапређује постојећа законска решења и подстиче развој спорта у Републици Србије, афирмише бављење спортом, пружа већу заштиту права и интереса спортиста, нарочито малолетних спортиста и пружа основ за развој и унапређења стручног рада у области спорта, посебно лица који се баве спортским радом деце и младих.

Истовремено, ради унапређења решења садржаних у Нацрту, Заштитник грађана указује и на потребу да се одређене одредбе додатно размотре и прецизирају:

· Потребно је да се члан 4. Нацрта закона о спорту допуни одредбом којом се подстиче и обезбеђује развој и финансирање женског спорта, бављење спортом и спортских активности деце и младих, као и особа са инвалидитетом. Међународни уговори које је потврдила, односно ратификовала Република Србија (Конвенција о правима детета, Конвенција о правима особа са инвалидитетом и Конвенција о о елиминисању свих облика дискриминације жена), обавезују државу на предузимање свих активности, укључујући и оне у области спорта, на подстицање и заштиту права детета, родне равноправности и права особа са инвалидитетом, а низ стратешких докумената поставља као стратешке циљеве развој женског спорта, обезбеђивање женама истих могућности за активно бављење аматерским и професионалним спортом, укључујући финансирање женских спортских клубова, омасовљење учешћа деце и младих у спортским активностима и инклузију особа са инвалидитетом у друштвене токове и кроз спортске активности
. 
· Потребно је у Нацрт закона о спорту унети одредбе о афирмативним мерама за ангажовање жена и особа са инвалидитетом за све улоге/функције у спортским клубовима и савезима, у складу са посебном мером садржаном у Акционом плану за спровођење стратегије превенције и заштите од дискриминације

· Потребно је да се одредба члана 4. став 2. Нацрта закона која забрањује непосредну и посредну дискриминацију усклади са појмом дискриминације предвиђеним Законом о забрани дискриминације ("Сл. гласник РС", бр. 22/2009), тако што ће се забрањени основи дискриминације проширити, укључујући и забрану дискриминације на основу сексуалне оријентације и родног идентитета. У Препоруци Комитета министара Савета Европе државама чланицама о мерама за борбу против дискриминације на основу сексуалне оријентације или родног идентитета
 посебно се истиче да су хомофобија, трансфобија и дискриминација на основу сексуалне оријентације или родног идентитета, исто као и расизам и други облици дискриминације, неприхватљиви у спорту и против њих се треба борити. Такође, у Стратегији превенције и заштите од дискриминације је у оквиру посебних циљева посвећених унапређивању положаја ЛГБТ особа наведено да су потребне законске одредбе против дискриминације и одстрањивања ЛГБТ спортиста из спортова свих нивоа, јер постојећим законским одредбама спортисти нису адекватно заштићени од дискриминације. У пратећем Акционом плану је као једна од посебних мера наведена измена и допуна Закона о спорту кроз уношење експлицитне забране дискриминације у спорту на основу сексуалне оријентације и родног идентитета.
· Потребно је у Нацрт закона унети одредбу којом се експлицитно забрањује насиље, злостављање, занемаривање и дискриминација деце у спорту, а министру надлежном за спорт оставља у надлежност да уреди подзаконским актом начин поступања органа, организација и установа у случају сумње или сазнања о насиљу, злостављању, занемаривању или дискриминацији детета. Министарство омладине и спорта припремило је Протокол за заштиту деце од насиља у спорту, те Заштитник грађана налази да неке одредбе тог Протокола могу наћи своје место у одредбама овог закона, док друге треба да буду преточене у подзаконски пропис. Заштитник грађана указује да је, на сличан начин, Министарство просвете, науке и технолошког развоја у текст системског закона који уређује области образовања и васпитања унео законску забрану насиља, злостављања, занемаривања и дискриминације, а Правилником о протоколу поступања у установи у одговор на насиље, злостављање и занемаривање уредио поступак установа образовања и васпитања у случају сумње/сазнања о насиљу над дететом и учеником.

· Одредбе члана 18. ст. 6. Нацрта потребно је преиспитати. На основу образложења Нацрта произилази да је ова одредба, као и одредба става 5. истог члана, у законски текст унета са циљем заштите заштите домаћег спорта и спречавања „укрупњавања“ спорта у градовима, на штету развоја спорта у мањим срединама. Иако Заштитник грађана сматра легитимним заштиту ових циљева, неопходно је имати у виду да примена ове одредбе може бити супротна интересима детета и његовог права да своје потенцијале развија до максималних могућности – што је право које је Република Србија, ратификацијом Конвенције о правима детета, обавезна да штити. Потребно је, такође, да Министарство има у виду различите разлоге због којих породице мењају пребивалиште (образовање, посао, здравствене потребе, итд), а који не треба да утичу на бављење спортом код деце и младих. Постојећи законски текст, међутим, онемогућава слободу детета да настави да се бави спортом у оквиру граница Републике Србије, без одговарајуће сагласности спортског удружења.
· Члан 19. Нацрта потребно је допунити одредбом која прецизира појам опште здравствене способности. Постојећа одредба не упућује на то шта се, у смислу Закона о спорту, сматра општом здравственом способношћу, која – с обзиром на карактер бројних спортских активности и ризике које носи бављење спортом од стране особе (нарочито детета и младе особе) са одређеним здравственим сметњама – не може бити изједначена са истим појмом у другим прописима. Заштитник грађана посебно указује да велики број деце и младих користи, у сврху рекреативног спорта, услуге које пружају разне организације и појединци (нпр. разне форме гимнастике, вежбе у теретани и сл), без претходно обављених интернистичких прегледа и без одговарајућег надзора стручних лица, чиме се излажу ризицима од погоршања здравственог стања, на шта је и Министарство указало у тексту образложења Нацрта.

· Члан 19. став 6. прописао је да „трошкове утврђивања здравствене способности … сноси спортска организација или друга организација у области спорта, спортиста или спортски стручњак, с тим да су трошкови утврђивања здравствене способности … за малолетне спортисте узраста од 6 до 14 година обухваћени обавезним здравственим осигурањем у складу са законом, када се здравствена способност утврђује у здравственој установи”. Овај члан потребно је изменити у складу са чињеницом да се дететом сматра особа млађа од 18 година и чињеницом да је свако дете до 18 година обухваћено обавезним здравственим осигурањем. 
· Потребно је Нацрт закона допунити одредбама које гарантују да се  бављење спортом неће негативно одразити на психо-физичко здравље детета. Неопходно је, на основу става и стручних мишљења медицинске струке створити законске основе да ниво и интензитет тренинга и такмичења буде примерен узрасту и физичком и менталном развоју детета.
· Потребно је да се одредба члана 27. став 3. Нацрта закона уреди, тако што ће се појам стручно васпитно-образовни рад са децом у спорту, у сарадњи са Министарством просвете, науке и технолошког развоја дефинисати и ускладити са већ постојећим законским решењима. Како су овим одредбама утврђени услови које мора испуњавати спортски стручњак који обавља  стручни васпитно образовни рад са  децом, а они су измењени у односу на сада важећи Закон о спорту, неопходно је у прелазним одредбама којима је уређен прелазни режим  у погледу  стручног рада са децом, предвидети и прелазни режим до када спортски стручњаци који раде са децом, а  не испуњавају  законом прописане услове  у погледу  образовања и година стручног рада, имају рок да се стручно оспособе за рад са децом. С обзиром да Нацрт оставља рок у коме ће министар прописивати оквирни план и програм стручног оспособљавања, што је предуслов да програми почну да се реализују и спортски стручњаци стекну могућност да остваре један од услова прописан законом, рокове за доношење акта министра и прелазног режима за стручњаке који раде са децом треба ваљано ускладити.
· Потребно је додатно разрадити одредбе чл. 32. Нацрта којим је уређен стручни надзор, у делу закона који уређује области надзора. Неопходно је да се Нацртом закона пропише поступак, и начин обављања стручног надзора као и мере које  изриче  стручни спортски надзорник. Такође потребно је у Нацрту закона прописати услове које мора да испуњава стручни спортски надзорник и начин и поступак његовог ангажовања (стручни надзор је управни посао и ова лица не могу бити именована јер се именују само функционери). Из Нацрта закона не може се јасно видети да ли су ово лица у радном односу у Заводу, што би требало уредити јер је стручни надзор посао управе и лица која обављају поверене послове управе морају испуњавати услове које испуњавају државни службеници. 
· Потребно је у значајној мери додатно прецизирати одредбе Нацрта о стручном усавршавању и дозволи за рад спортских стручњака. Нацрт закона има доста одредби које ова два питања уређују,  при чему однос стручног усавршавања и дозволе за рад  спортских стручњака није јасно дефинисан. Дозволом за рад се лицима која испуњавају услове за спортског стручњака даје право на рад у одређеној грани спорта. Оно што је нејасно изведено, а  требало би да буде логички повезано, јесте да добијање дозволе за рад мора бити у корелацији са одређеним врстама и начином стручног усавршавања у датој области. Како та два појма и њихов каузалитет нису повезани, остављено је на унутрашњим правилима националних савеза и међународних савеза да то уреде. Уколико је то питање аутономије одређене гране спорта и удружења онда нема потребе ни да се регулише законом, ако пак није (а с обзиром на значај тог питања не би требало да буде) онда је потребно да се законом утврди на основу чега се издаје дозвола за рад. Одредба која говори о томе да лица која су завршила одговарајући акредитовани студијски програм стичу дозволу за рад не одговара концепту и правној природи дозволе за рад, а и супротно је претходним одредбама Нацрта закона, који нивое образовања везује  за стицање својства спортског стручњака. 

· У складу са претходним ставом, одредба члана 30. став 1. Нацрта закона, која прописује да министар прописује услове, начин и поступак издавања, обнављања и одузимања дозволе за рад спортским стручњацима и организацијама из члана 28. и 29. ст. 1-3. Нацрта није у складу са начелима правног система и треба је брисати.

· Будући да је управо Министарство омладине и спорта било део капање Савета Европе посвећене борби против говора мржње, зачуђује да текст Нацрта закона не садржи ескплицитне одредбе посвећене спречавању хомофобије, трансфобије, дискриминације на основу сексуалне оријентације и родног идентитета, укључујући и говор мржње. Из тог разлога сматрамо да је потребно је да се одредбе чл. 112. став 1. тачка 10, чл. 134. став 1. тачка 9. и чл. 137. став 1. тачка 11. допуне тако што ће се код помињања спречавања негативних појава у спорту и набрајања које су то појаве, навести и хомофобија, трансфобија, дискриминација на основу сексуалне оријентације или родног идентитета, као и расизам и други облици дискриминације, укључујући и говор мржње, у складу са Препоруком Комитета министара Савета Европе  државама чланицама о мерама за борбу против дискриминације на основу сексуалне оријентације или родног идентитета и Стратегијом превенције и заштите од дискриминације. 
· Потребно је допунити одредбу чл. 137. тако што ће се прописати да бављење спортом деце, омладине и жена има приоритет када се обезбеђују средства у буџету у јединицама локалне самоуправе за задовољавање потреба у области спорта.
· Потребно је да се одредба члана 123. став 1. Нацрта закона о спорту, која прописује да се национално спортско признање додељује у виду доживотног месечног новчаног примања након навршених 40 година живота преиспита и прилагоди карактеру и разлозима због којих је предвиђено, као и самом појму „признања“. Треба се имати у виду да национално признање нема карактер социјалног давања, већ да се у највећем броју случајева додељује врхунским спортистима од којих већина остварује високе приходе.
· Потребно је да се одредбе Нацрта Закона о спорту које регулишу национална спортска признања, награде и стипендије (чл. 123. - чл. 129.) допуне, тако што ће се уредити поступак одлучивања о додели националног признања, награде и стипендије. Наиме, потребно је јасно прописати процедуру предлагања и одлучивања о додели  националног признања, награде и стипендије, рокове за одлучивање и правна средства на одлуку о остваривању права, односно одбијању пријаве. Пропуштање да се наведена питања регулишу Законом супротно је начелу законитости, правне сигурности и транспарентности и даје  могућност за бројне злоупотребе, посебно имајући у виду износ средстава који се обезбеђује за наведене намене.
· Потребно је да се одредба чл. 157. став 1. Нацрта закона о спорту, која прописује обавезе организатора спортске приредбе да, између осталог, предузме потребне безбедносне мере за спречавање насиља и недоличног понашања на спортским приредбама допуни навођењем спречавања негативних појава у спорту, при чему би се поменуло о којим појавама је реч (између осталих о хомофобији, трансфобији, дискриминацији на основу сексуалне оријентације или родног идентитета или другим основима, као и о расизму и другим облицима дискриминације, укључујући и говор мржње).
· Потребно је допунити одредбу члана 167. став 1. Нацрта закона у којој се наводе надлежности Националног савета за спречавање негативних појава у спорту, тако што ће се у оквиру надлежности Националног савета, осим борбе против расизма, прописати и борба против хомофобије, трансфобије и дискриминације, укључујући и говор мржње.

· Одредбе става 2. члана 180. Нацрта (у оквиру прелазних и завршних одредби) садрже додатне услове за обављање васпитно образовног рада са децом, с обзиром да су услови за бављење образовање и васпитањем деце већ прописани Законом о основама система образовања и васпитања, посебним законима и подзаконским прописима. Надаље, прелазне и завршне одредбе не могу прописивати услове за остваривање права, већ они морају бити садржани у делу закона којим се то право и конституише или уређује. Коначно, с обзиром да услови постављени у овој одредби непосредно (могу да) утичу на радноправни статус  спортских стручњака, потребно је законом прописати начин, услове и поступак одлучивања о испуњености услова, уз обезбеђивање правних средстава за заштиту права из радног односа. 
· Нацрт закона не садржи одредбе којима се уређује начин образовања деце и младих врхунских, односно професионалних спортиста. Имајући у виду одредбе Закона о основама система образовања и васпитања, Закона о основном образовању, Закона о средњем образовању и Закона о високом образовању, потребно је – у сарадњи са Министарством просвете, науке и технолошког развоја – уредити начин на који се деца врхунски спортисти, односно деца професионални спортисти образују. Постојећи начин образовања не уважава специфичност школовања деце и младих спортиста и не обезбеђује им образовање које ће допринети њиховом стручном оспособљавању у изабраној области и обезбедити егзистенцију након престанка професионалног бављења спортом.
· Прекршајне одредбе Нацрта закона потребно је детаљно преиспитати:

·    Велики број прекршајних санкција предвиђен је  за непоштовање одредби закона које уређују  обавезне елементе уговорних односа и за које је Нацртом закона већ предвиђена ништавост као облигационо правна санкција, те ове одредбе нису у складу са правним системом Републике Србије. Уговорни односи су материја облигационог права; они уређују односе inter partes, у складу са законом. И Закон о облигационим односима предвиђа ништавост уговора ако се у закључивању уговора нису поштовале одређене обавезе предвиђене законом. Прекршаји спадају у тзв. административне санкције - санкције које се прописују за непоштовање закона и чињења која имају одређене последице по јавни – друштвени интерес, а не приватни. Стога, прекршајне одредбе за непоштовање прописа у вези уговарања (или неуговарања) нису у сагласности са  одредбама Закона о облигационим односима а самим тим и Уставним одредбама којима је гарантовано јединство правног система у Републици Србији (члан 4. ст 1. и члан  194. став 1. Устава РС). 
·    Надаље, неке прекршајне одредбе Нацрта уређују област која је већ уређена другим законом, укључујући и прописивање санкција. Примера ради, санкционисање дискриминације је на сасвим други начин уређено посебним Законом о забрани дискриминације. У том смислу потребно је детаљно размотрити ове одредбе, како би се спречило да се, супротно Уставу и начелу јединства правног поретка, иста област уређује на више различитих начина а грађани/правна лица доводили у могућност да за исто дело одговарају и буду санкционисане  на више начина и у различитим поступцима. 

·    Додатно, прекршајне санкције су такође предвиђене за одређена питања која би требало да се решавају у дисциплинском поступку и не спадају у  област који уређује држава већ су ствар аутономије удружења и унутрашњег уређења једне организације. Уколико су та правила супротна закону Нацрт закона је предвидео могућност поништавања таквих аката. Одредбе Нацрта закона, међутим, са тим прописима нису усклађене.

· Одредбе Нацрта закона о упису  спортског удружења у регистар, садржини регистра и поступку регистрације спортског удружења је недоречен, непрецизан и супротан  основним принципима правне сигурности. Наиме ни Нацрт закона о спорту ни Закон о поступку регистрације у Агенцији за привредне регистре не предвиђа јасно испуњеност услова за регистрацију удружења које је регистратор дужан да цени.   Мањкавост у овом делу поступка регистрације се на крајње погрешан начин компензује одредбама о ништавости регистрације. Решење садржано у Нацрту води ка томе да орган који региструје удружење неће улазити у утврђивање испуњеност услова за регистрацију већ ће само евидентирати намеру оснивања удружења. То је супротно условима које Нацрт закона предвиђа да би се удружење регистровало и постало правни субјект. Такође то ствара и правну несигурност, што је посебно изражено кроз одредбе у којима се предвиђа ништавост регистрације. С обзиром на правну природу института ништавости,  она не може бити начин отклањања разних мањкавости у поступку регистрације, које треба уочавати и отклањати у самом поступку регистрације. Институт ништавости служи заштити од најтежих и неотклоњивих повреда прописа, а што овде није случај, јер Нацрт прописује рок у коме се разлози „ништавости“ – могу отклонити. Овлашћење за утврђивање ништавости одређене правне радње  или  посла обухвата лица која имају правни интерес, а која овим Нацртом закона нису дефинисана нити је дефинисано ко ће поднети тужбу и пред којим судом. Нацрт такође није прописао рок за  подношење тужбе за утврђење ништавости, а закони којима је прописан надлежност и поступак пред судовима не уређују надлежност суда да процењује отклоњивост или неотклоњивост основа ништавости. Посебно не постоји надлежност суда да самостално, како то из одредби Нацрта закона произилази упућује, тражи или захтева отклањање недостатака, за које време застаје са поступком.

